29. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ  ΚΑΙ ΘΡΗΣΚΕΥΜΑΤΩΝ Αριθ. 123796 της 26/29 Οκτ. 1976  (ΦΕΚ Β΄ 1324) Περί μετεγγραφής σπουδαστών Ανωτέρων Ιδιωτικών Σχολών Ηλεκτρονικών και Ναυπηγών. Έχοντες υπ’ όψει τας διατάξεις του άρθρ. 4 παρ. 1 και 3 του Ν.Δ/τος 4564/66 και τας του άρθρ. 3 παρ. 2 του Ν.Δ. 109/1973, του άρθρ. 89 του Π.Δ. 147/76 και την υπ’ αριθ. 14/18.10.76 πράξιν του Σ.Ε.Ε. αποφασίζομεν: 1)Επιτρέπεται μετεγγραφή σπουδαστών από Ανωτέρας Ιδιωτικής Σχολής Ηλεκτρονικών και Ναυπηγών εις ομοιότυπον Ανωτέραν Ιδιωτικήν Σχολήν της αυτής ή ετέρας πόλεως μόνον δια το δεύτερον ή τρίτον έτος σπουδών και μέχρι της 31ης Οκτωβρίου εκάστου έτους, εφ’ όσον οι αιτούντες την μετεγγραφήν δικαιούνται προαγωγής εις το επόμενον έτος. Κατά την πρώτην εφαρμογήν του παρόντος η άνω προθεσμία παρατείνεται μέχρις 15ης Νοεμ. 1976. 2)Ο αριθμός των ούτω μετεγγραφομένων σπουδαστών δέον να είναι τοιούτος, ώστε, προστιθέμενος εις τον αριθμόν των σπουδαστών του έτους εις ο μετεγγράφονται, να μη δημιουργή σύνολον σπουδαστών το οποίον να υπερβαίνη τον αριθμόν εισακτέων, όστις ωρίσθη κατά το αντίστοιχον Α΄ έτος της Σχολής εις ην μετεγγράφονται. 3)Εις περίπτωσιν καθ’ ην αι αιτήσεις των προς μετεγγραφήν σπουδαστών υπερβαίνουν εις αριθμόν το καθορισθέν δια της ως άνω παραγράφου όριον, λαμβάνει χώραν επιλογή παρά της προβλεπομένης υπό της παρ. 1 του άρθρ. 4 της υπ’ αριθ. 98504/15.9.76 (ΦΕΚ 1190 τ. Β΄ /27.9.76) της αποφάσεως ημών επιτροπής, μετ’ εκτίμησιν των υπό των ενδιαφερομένων προβαλλομένων σοβαρών οικογενειακών λόγων. 4)Η αίτησις προς μεταγγραφήν μετά βεβαιώσεως της Σχολής περί της σπουδαστικής καταστάσεως υποβάλλεται εις την αρμόδιαν Διεύθυνσιν του ΥΠΕΠΘ προς έγκρισιν. 5)Πάσα γενική ή ειδική διάταξις αντιβαίνουσα εις τας διατάξεις της παρούσης καταργείται. 